**UTANGULIZI**

Jumuiya ya Vijana wa CUF ni chombo kinachowaunganisha Vijana wote walio wanachama wa CUF – Chama cha wannachi, kuunga mkono itikadi, sera, na shabaha za CUF kwa lengo la kuwaandaa wanachama safi, viongozi bora pamoja na kuwaandaa Vijana kuwa raia wema kwa Taifa letu.

Jumuiya ya Vijana wa CUF ina wajibu wa kuongoza shughuli zinazohusu maendeleo na maslahi ya Vijana nchini, Jumuiya hii pia ina jukumu la kumkomboa Kijana wa Tanzania kutokana na vikwazo vya ubaguzi dhidi ya Vijana katika upatikanaji wa fursa sawa kwa wote.

Jumuiya ya Vijana wa CUF ina jukumu la kuendeleza harakati za kuleta maendeleo na mabadiliko ya kiuchumi, kisiasa na kijamii kupitia CUF na kujenga Taifa linaloongozwa kwa misingi ya haki sawa kwa wote.

Jumuiya ya Vijana wa CUF inakusudia kupambana na aina zote za unyonyaji, ubaguzi wa jinsia, uonevu, dhulma, rushwa, uwekezaji usio na maslahi kwa Taifa, na kutokana na haki sawa kwa wote.

Kwa kuwa Jumuiya ya Vijana wa CUF, inaamini kwamba nguvu za Vijana ndio rasilimali kuu ya Taifa, ukizingatia kwamba Vijana ni asilimia hamsini na moja (51%) ya watu wote katika nchi yetu, hivyo basi inaamini ipo haja ya kuwajenga Vijana ili kuongeza ushiriki wao katika ngazi mbali mbali za maamuzi ya kisiasa, kiutawala na kiuongozi.

Baraza Kuu la Uongozi la Taifa la CUF imepitisha uamuzi wa kuunda Jumuiya ya Vijana CUF kwa nia ya kuunganisha Vijana wote walio wanachama wa CUF ili waweze kushirikiana na Chama kuongoza harakati zitakazo hakikisha kuwa Vijana wanapewa nafasi wanayostahiki katika Chama na Taifa kwa ujumla huku likielewa kwamba suluhisho la kudumu la matatizo ya kutozingatia Vijana hapa nchini liko katika kubadilisha mtazamo wa jamii kuliko katika kuweka mashinikizo ya kisheria na kutoa upendeleo.

Imetolewa na

Baraza Kuu la Uongozi la Taifa

The civic United Front

(CUF – Chama cha wananchi)

DAR – ES – SALAAM,

30 Oktoba, 2008

SEHEMU YA KWANZA

1. JINA, ALAMA NA MADHUMUNI YA JUMUIYA YA VIJANA CUF

* Alama ya Jumuiya itakuwa na nembo ya CUF na maneno “JUVICUF”.
* Ofisi ya Jumuiya ya Vijana wa CUF itakuwa Dar es salaam na ofisi ndogo ya Jumuiya itakuwa Zanzibar.
* Anuani ya Jumuiya ya Vijana wa CUF itakuwa ni S.L.P 10979 Dar es salaam.

1.1 MADHUMUNI YA JUMUIYA YA VIJANA WA CUF

1. Kuwaunganisha Vijana wa Tanzania chini ya mwavuli wa CUF – Chama cha wananchi ili waweze kupigania, kuteteana kusimamia haki zao na ukombozi wa kweli nchini.
2. Kujenga uthubutu, kujiamini na uzoefu wa kisiasa kwa Vijana wote nchini ili waweze kushirikiana na kikamilifu na CUF kutimiza malengo ya kuleta mabadiliko ya maisha ya Mtanzania yanayozingatia haki sawa kwa wote na uchumi imara unaotoa neema na tija kwa wote.
3. Kuwahamasisha Vijana kupigania heshima na utu na uhuru wao dhidi ya taratibu zinazosababisha wadharaulike, wadhulumike na kuonewa.
4. Kuhakikisha kuwa jitihada zinafanyika kwa Vijana wengi kushika nafasi za uongozi ndani ya Chama katika vyombo vya maamuzi au serikali katika ngazi mbali mbali nchini.
5. Kupitia Jumuiya hii, kuwawezesha Vijana wa Tanzania, kukutana kubadilishana uzowefu na maarifa kupitia taasisi, kiuchumi na kijamii ndani na nje ya nchi.

SEHEMU YA PILI

1. UANACHAMA, SIFA , HAKI NA WAJIBU WA MWANACHAMA

2.1 Uanachama

Kila Kijana atakaetimiza masharti ya uanachama na kuomba uanachama atakuwa mwanachama wa Jumuiya ya Vijana CUF.

2.2 Sifa za Uanachama

Kijana atakaekubali kuwa mwanachama wa Jumuiya ya Vijana wa CUF au kuendelea kuwa mwanachama atatakiwa atimize sifa zifuatazo:-

1. Awe ni mwenye umri wa miaka 18 na ambaye ni mwanachama wa CUF
2. Awe amekubali na anafanya juhudi za kuielewa, kuieleza, kuitetea , Katiba, itikadi na sera za CUF
3. Awe Kijana ambae siku zote yupo mstari wa mbele katika utekelezaji wa mambo yote ya umma kulingana na miongozo ya CUF.
4. Awe ni Kijana anayependa kushirikiana na wenzake pamoja na viongozi wa CUF.
5. Awe ni Kijana anayeheshimu watu na wakati wote awe mfano wa tabia nzuri kwa vitendo vyake na kauli zake na mwaminifu.
6. Awe ni Kijana ambaye si mwanachama wa chama kingine cha siasa.
7. Awe ni Kijana atakaetetea rasilimali za Taifa letu, na asitoe wala kupokelea rushwa.

2.3 Maombi ya Uwanachama

1. Atatakiwa kuomba na kupewa kadi ya uwanachama wa Jumuiya ya Vijana wa CUF kutoka kwa Katibu wa Tawi Jumuiya mahali anapoishi au anapofanyia kazi.
2. Iwapo Kijana atakubali kuwa mwanachama wa Jumuiya itamlazimu atekeleze mambo yafuatayo:-
3. Atalipa kiingilio
4. Atalipa ada ya uanachama wa Jumuiya kwa kila mwezi kama itakavyoamuliwa na Baraza la Vijana Taifa.

2.4 Kuacha au kuachishwa Uanachama

Mwanachama yoyote wa Jumiya ya Vijana wa CUF atasita kuwa mwanachama wa Jumuiya hii endapo

1. Ataacha, kuachishwa au atafukuzwa uanachama wa Tawi lake kwa mujibu wa masharti ya kanuni hii.
2. Kujiunga na chama kingine cha siasa
3. Atasita kulipa ada ya uanachama wa Jumuiya kwa kipindi cha mwaka mmoja mfululizo
4. Atashindwa kuheshimu kanuni za Jumuiya
5. Atapoteza uraia wa Tanzania.

2.5 Haki za Mwanachama

Kila mwanachama wa Jumuiya ya Vijana wa CUF atakuwa na haki zifuatazo:-

1. Kushiriki kikamilifu shughuli zote za Jumuiya kwa kufuata taratibu zilizowekwa
2. Kuhudhuria, kutoa maoni na kupiga kura katika Mikutano yote ya Jumuiya katika ngazi anayohusika.
3. Haki za kuchagua na kuchaguliwa kwa mujibu wa kanuni hii au taratibu zilizowekwa
4. Haki ya kujitetea mbele ya kikao cha Jumuiya kinachohusika dhidi ya mashtaka au tuhuma zilizotolewa dhidi yake pamoja na haki ya kukata rufaa katika kikao cha Jumuiya endapo hakuridhika na maamuzi yaliyotolewa dhidi yake.

2.6 Wajibu wa Mwanachama

1. Kila mwanachama wa Jumuiya atakuwa na wajibu wa kujua, kulinda, kutetea, kueneza na kutekeleza imani na madhumini ya CUF kwa vitendo kama inavyoainishwa katika Katiba ya CUF
2. Kuilinda na kuitetea Katiba ya CUF na kanuni ya Jumuiya
3. Kukieneza Chama cha CUF kwa kushiriki kikamilifu kuingiza wanachama na kueneza siasa za Chama kadri ya uwezo wake wote
4. Kuunga mkono Chama kwa kuwapigia kura wanachama wa CUF wanaogombea nafasi yoyote katika uchaguzi wa nchi utakaohusisha vyama vingine vya siasa.
5. Kuhudhuria Mikutano yote iliyoandaliwa na Chama cha CUF na Jumuiya zake kila atakapohitajika.
6. Kukilinda Chama cha CUF kutokana na maadui wa ndani na wa nje wanaokusudia kukiua na kukigawa na kukidhoofisha Chama au Jumiya.

2.7 Sifa za Kiongozi wa Jumuiya

Kiongozi wa Jumuiya wa Vijana wa CUF ni kila mwanachama wa Jumuiya ya Vijana wa CUF mwenye dhamana yoyote katika Jumuiya hii aliyechaguliwa au kuteuliwa kwa mujibu wa kanuni hii au Katiba ya CUF.

2.8 Miiko ya Kiongozi

1. Ni mwiko kiongozi wa Jumuiya kutumia madaraka yake aliyopewa kwa ajili ya manufaa yake binafsi, upendeleo au kwa namna yoyote ambayo ni kinyume cha lengo la CUF DHAMANA YOYOTE katika Jumuiya aliochaguliwa au kuteuliwa kwa mujibu wa kanuni hii au katiba ya CUF.
2. Ni mwiko kutoa maelezo, taarifa au siri za CUF au za Jumuiya kwa mtu yoyote, ama chombo chochote bila idhini ya mamlaka inayohusika ya Chama au Jumuiya.
3. Ni mwiko kwa kiongozi yeyote wa Jumuiya kufanya vitendo vyovyote vinavyokiuka maadili ya Mtanzania na ambavyo vitadhalilisha na kuvunja heshima na hadhi ya Chama cha CUF na Jumuiya mbele ya jamii.

2.9 Kupoteza Uongozi

1. Uongozi katika Jumuiya utakoma kwa :
2. Kiongozi kujiuzulu
3. Kuachishwa kwa mujibu wa katiba ya CUF au kanuni hii
4. Kujiunga na Chama kingine cha siasa
5. Kufariki dunia
6. Kupata ugonjwa wa akili

Kutenguliwa kwa nafasi ya uongozi aliyoteuliwa awali na mamlaka husika kumaliza kipindi cha uongozi kwa mujibu wa kanuni hizi.

2.10 Muda wa Uongozi

Isipokuwa kwa sababu nyingine zilizotajwa katika katiba ya CUF au kanuni hii zitakazomfanya apoteze nafasi ya uongozi anayoshikilia, kiongozi yeyote wa Jumuiya aliyechaguliwa kwa mujibu wa kanuni hii atashika madaraka yake kwa muda wa miaka mitano (5) na anaweza kuchaguliwa tena.

2.11 Uhalali wa Kikao

Isipokuwa kama imeelekezwa vingine katika kanuni hii, kiwango cha wajumbe cha kuhakikisha kikao chochote cha Jumuiya kitakuwa ni zaidi ya nusu ya wajumbe wote wa kikao hicho.

2.12 Uhalali wa maamuzi

Isipokuwa pale ambapo imeelekeza vinginevyo katika kanuni hii :-

1. Uamuzi wowote ule utafikiwa kwa kura za wajumbe ambazo zinapita nusu ya wajumbe waliohudhuria katika kikao halali
2. Katika shughuli za Uchaguzi wa jambo lolote lile au katika uchaguzi wa Viongozi, ushindi utahesabiwa kwa kufuata wingi wa kura alizopata muombaji zaidi ya wenzake isipokuwa kwa Viongozi wakuu wa Jumuiya ambapo mshindi atatakiwa kupata zaidi ya nusu ya kura zote halali zilizopigwa.

2.13 Mialiko kwa wataalam

Kikao chochote cha Jumuiya katika ngazi yoyote ile kitakuwa na uwezo wa kuwakaribisha watu wasiokuwa wajumbe wa kikao hicho ikiwa ni pamoja na wataalamu. Hata hivyo, ifahamike kwamba watu waliokaribishwa hawatokuwa na haki ya kushiriki katika kutoa maamuzi.

2.14 Mahudhurio ya kikao

Mjumbe wa kikao cha Jumuiya ni lazima ahudhurie mikutano yote ambayo yeye ni mjumbe na pale ambapo hatahudhuria kwa sababu maalum italazimu amuarifu katibu wa kikao kinachohusika.

Mjumbe anayekosa kuhudhuria vikao mfululizo bila sababu inayokubalika basi atasita kuwa mjumbe wa kikao hicho.

2.15 Ofisi za Viongozi

Mwenyekiti, Makamo Mwenyekiti, Katibu Mtendaji, Naibu Katibu mtendaji na Wakurugenzi wa Idara za Jumuiya watakuwa na ofisi zao katika Ofisi Kuu na Ofisi ndogo ya Jumuiya ya Viajana CUF.

2.16 Muundo wa Jumuiya

Kwa madhumuni ya kuwa karibu na Vijana kwa lengo la kuhakikisha madhumuni ya chama yakushika dola yanafikiwa Jumuiya ya Vijana wa CUF utakuwa na muundo wa ngazi nne (4) kama ifuatavyo:-

1. Ngazi ya Tawi
2. Ngazi ya Kata/Jimbo
3. Ngazi ya Wilaya
4. Ngazi ya Taifa

Ngazi zote za Jumuiya ya Vijana wa CUf isipokuwa ngazi ya Taifa zitakuwa na muundo wa aina moja ya vikao vya maamuzi kwa mpangilio wa Kamati Tendaji na Mkutano mkuu.

Kwa ngazi ya Taifa kuwa na Vikao vya maamuzi kwa mpangilio wa Sekrererieti, Baraza Kuu na Mkutano Mkuu Taifa wa Jumuiya ya Vijana wa CUF.

2.17 Maamuzi ya Jumuiya

Maamuzi ya Jumuiya ya ngazi yoyote ya chini yanaweza kusahihishwa au kubatilishwa na ngazi yoyote iliyo juu yake.

2.18 Mapato ya Vijana

Jumuiya itakuwa na Mapato kutokana na kiingilio, ada za wanachama, ruzuku toka katika Chama, michango na misaada kutoka kwa wanachama wa jumuiya na wahisani mbali mbali na mapato mengine yatakayo tokana na shughuli mbali mbali za Jumuiya.

2.19 Ukaguzi wa Fedha/Mali za Jumuiya

Mapato na matumizi ya Fedha za Jumuiya pamoja na mali zake yatakaguliwa na Mkaguzi wa Mahesabu ya Chama.

SEHEMU YA TATU

3.1 NGAZI MBALI MBALI ZA JUMUIYA NA KAZI ZAKE

Ngazi ya Tawi

1. Tawi la Jumuiya ya Vijana wa CUF litaundwa na wanachama Vijana wa CUF waliomo katika Tawi la Chama cha CUF katika eneo lenye tawi husika.
2. Kutakuwa na Vikao vifuatavyo vya Jumuiya katika ngazi ya Tawi:-
3. Mkutano Mkuu wa Jumuiya wa Tawi
4. Kamati ya Utendaji ya Jumuiya ya Tawi

3.2 Mkutano Mkuu wa Jumuiya wa Tawi

Kutakuwa na Mkutano Mkuu wa Tawi ambao utakutana kila baada ya miezi miwili (2) isipokuwa kwa dharura na wajumbe wa Mkutano Mkuu watakuwa ni wanachama wote wa CUF Vijana katika Tawi husika.

3.3 Kazi za Mkutano mkuu wa Tawi wa Jumuiya

1. Kupokea taarifa za kiutendaji za Jumuiya toka Kamati Tendaji ya Jumuiya ya Tawi.
2. Kupokea na kujadili taarifa ya mapato na matumizi katika Tawi la Jumuiya
3. Kuwachukulia hatuwa za nidhamu Viongozi wa Jumuiya katika Tawi
4. Kubuni namna bora itakayosaidia chama kuingiza wanachama wengi zaidi katika Tawi
5. Kubuni mbinu mbali mbali za kukiwezesha chama kupata ushindi katika ngazi mbali mbali katika eneo la Tawi husika
6. Kuanzisha na kuendeleza vikundi mbali mbali vya uzalishaji mali katika eneo la Tawi.

Wakati wa uchaguzi wa Jumuiya Mkutano Mkuu TAwi utakuwa na wajibu ufutao:-

1. Kumchagua Mwenyekiti wa Tawi wa Jumuiya
2. Kumchaguwa Katibu wa Tawi wa Jumuiya
3. Kumchaguwa Mweka Hazina wa Tawi wa Jumuiya
4. Kuwachaguwa Wajumbe wane (4) wa Kamati ya Utendaji ya Tawi
5. Kuwachaguwa wajumbe watano (5) watakaowakilisha Tawi la Jumuiya katika Mkutano Mkuu wa Jumuiya wa Kata au Jimbo.

3.4 Kamati ya Utendaji ya Tawi

Kutakuwa na Kamati ya Utendaji ya Jumuiya katika Tawi ambayo itakutana mara moja kwa kila mwezi isipokuwa kwa dharura.

3.5. Wajumbe wa Kamati ya Utendaji ya Jumuiya ya Tawi watakuwa ni :-

1. Mwenyekiti wa Tawi wa Jumuiya
2. Katibu wa ATawi wa Jumuiya
3. Mweka hazina wa Tawi wa Jumuiya
4. Wajumbe wane (4) waliochaguliwa na mkutano mkuu wa Tawi wa Jumuiya

Kazi za Kamati ya Utendaji ya Jumuiya ya Tawi

1. Kuandaa ajenda za mkutano mkuu wa jumuiya wa Tawi
2. Kusimamia shughuli za kila siku za Tawi za Jumuiya
3. Kuhakikisha muda wote wanakuwa na mawasiliano baina ya Uongozi wa Tawi wa jumuiya na Uongozi wa Kata wa Jumuiya.
4. Kusimamia mapato na matumizi ya Jumuiya katika Tawi na kuwasilisha taarifa zake katika Mkutano mkuu wa Jumuiya wa Tawi
5. Kufuatilia shughuli za uzalishaji mali katika eneo la Tawi.

SEHEMU YA NNE

4.1 NGAZI ZA KATA/JIMBO

Kutakuwa na ngazi ya Kata katike eneo la Tanzania Bara na Jimbo katika eneo la Zanzibar ambalo ni eneo lote la Uchaguzi wa Mbunge na Mwakilishi. Isipokuwa ifahamishe kuwa ngazi ya Jumuiya ya Kata/Jimbo itaambatana na ngazi ya Chama ya Kata/Jimbo.

Katika eneo la Kata/Jimbo, Jumuiya itakuwa na vikao viwili (2) ambavyo ni:-

1. Mkutano mkuu wa kata/Jimbo wa Jumuiya
2. Kamati TEndaji ya Kata/Jimbo wa Jumuiya

4.2 Mkutano Mkuu wa Kata/Jimbo wa Jumuiya

Kutakuwa na Mkutano Mkuu wa Kata/Jimbo ambalo utakutana kila baaada ya miezi miwili (2) isipokuwa kwa dharura.

4.3 Wajumbe wa Mkutano mkuu wa Kata/Jimbo wa Jumuiya

1. Mwenyekiti wa Jumuiya wa Kata/Jimbo
2. Katibu wa Jumiya wa Kata/Jimbo
3. Mweka Hazina wa Kata/Jimbo
4. Mwenyekiti na Katibu wa Tawi wa Jumuiya katika Kata/Jimbo
5. Wajumbe watano (5) waliochaguliwa na wajumbe wa mkutano mkuu wa Tawi wa Jumuiya
6. Wenyeviti wa Serikali ya Mtaa/Vijiji na Vitongpji watokanao wa Chama ambao ni Vijana katika kata.
7. Mbunge, Mwakilishi, Diwani atokanae na Chama na ambaye ni Kijana anayetoka katika Kata/jimbo hilo.

4.4 Kazi za mkutano mkuu wa kata/jimbo

1. Kupokea na kujadili taarifa ya mapato na matumizi ya Jumuiya ya Kata/Jombo
2. Kupokea na kupitia taaraifa ya kamati ya utendaji ya jumuiya ya Kata/Jimbo
3. Kuwachukulia hatua za kinidhamu viongozi wa jumuiya wa ngazi ya Kata/Jimbo waliokiuka Katiba ya Chama au Kanuni ya jumuiya.
4. Kubuni, kufanya tathmini na kutoa maelekezo juu ya mipango ya kuimarisha jumuiya katika ngazi ya Kata/Jimbo.

Wakati wa Uchaguzi wa Jumuiya Mkutano Mkuu Kata/Jimbo utakuwa na wajibu ufuatao:-

1. Kumchaguwa mwenyekiti wa jumuiya wa Kata/Jimbo
2. Kumchaguwa katibu wa Jumuiya ya Kata/Jimbo
3. Kuwachaguwa wajumbe kumi (10) wa kamati tendaji ya Jumuiya ya Kata/Jimbo
4. Kuchagua wajumbe watato (5) watakaowakilisha Jumuiya katika Mkutano Mkuu wa Jumuiya wa wilaya kwa Tanzania Bara.
5. Kuwachagua wajumbe kumi (10) watakaowakilisha Jumuiya katika Mkutano Mkuu wa Jumuiya wa wilaya kwa upande wa Zanzibar.
6. Kuwapigia kura za maoni wagombea wa CUF wa nafasi za Vijana Viti Maalum Madiwani.

4.5 Kamati ya utendaji ya Jumuiya ya Kata/Jimbo

Kutakuwa na kamati ya utendaji ya Vijana katika Kata/Jimbo ambayo itakutana mara moja kwa kila mwezi isipokuwa dharura.

4.6 Wajumbe wa kamati ya utendaji ya Kata/ Jimbo

1. Mwenyekiti wa Jumuiya wa Kata/Jimbo
2. Katibu wa Jumuiya wa Kata/Jimbo
3. Mweka hazina wa Jumuiya wa Kata/Jimbo
4. Wajumbe kumi (10) waliochaguliwa na Mkutano Mkuu wa Jumuiya wa Kata/Jimbo

4.7 Kazi za kamati ya utendaji ya Kata/Jimbo

1. Kuandaa agenda za Mkutano Mkuu wa Kata/Jimbo wa Jumuiya
2. Kusimamaia shughuli za kila siku za Jumuiya katika ngazi ya Kata/Jimbo
3. Kuhakikisha muda wote kunakuwa na mawasiliano baina ya ngazi ya Kata/Jimbo ya Jumuiya na ngazi za Matawi na wilaya za Jumuiya.
4. Kusimamia mapato na matumizi ya Jumuiya katika ngazi ya KATA/jimbo na kuwasilisha taarifa zake katika Mkutano Mkuu wa Kata/Jimbo wa Jumuiya.
5. Kutekeleza maagizo ya Mkutano Mkuu wa Jumuiya wa Kata/Jimbo pamoja na maagizo yatakayotolewa na viongozi wa Chama wa Kata/Jimbo au ngazi za juu za Jumuiya au za Chama.
6. Kufuatilia shughuli za uzalishaji mali katika ngazi ya Kata/Jimbo.

SEHEMU YA TANO

5.1 NGAZI ZA WILAYA

Eneo la ngazi ya wilaya ni eneo lote la wilaya lililowelwa kwa mujibu wa sharia za Tanzania Bara na sharia za Zanzibar. Isipokuwa ieleweke kuwa ngazi ya uongozi ya Jumuiya katika wilaya itaambatana na ngazi ya uongozi wa Chama katika wilaya.

5.2 Katika eneo la wilaya Jumuiya itakuwa na vikao wilivi (2) ambavyo ni :-

1. Mkutano Mkuu wa Jumuiya wa Wilaya
2. Kamati ya utendaji ya Jumuiya

5.3 Mkutano Mkuu wa Jumuiya wa Wilaya

Kutakuwa na Mkutano Mkuu wa Wilaya ambao utakutana kila baada ya miezi sita (6) isipokuwa kwa dharura.

5.4 Wajumbe wa Mkutano Mkuu wa Jumuiya ngazi ya wilaya ni:-

1. Mwenyekiti wa Jumuiya wa wilaya
2. Katibu wa Jumuiya wa wilaya
3. Wenyeviti na Makatibu wa Jumuiya wa Kata/Jimbo yaliyomo katika wilaya
4. Wajumbe watano (5) waliochaguliwa na Mkutano Mkuu wa Jumuiya Kata
5. Wajumbe kumi (10) waliochaguliwa na Mkutano Mkuu wa Jumuiya wa Jimbo
6. Madiwani wanaotokana na Chama ambao ni Vijana katika wilaya zao
7. Wabunge na Wawakililshi watokanao na Chama ambao ni Vijana katika wilaya zao
8. Wakuu wa vitengo wa Jumuiya katika wilaya
9. Wajumbe wa kamati ya utendaji ya Chama ya wilaya ambao ni Vijana
10. Wajumbe wa Mkutano Mkuu wa Taifa wa Chama ambao ni Vijana katika wilaya zao

5.5 Kazi za Mkutano Mkuu wa Vijana wa wilaya

1. Kupokea na kujadili taarifa ya mapato na matumizi ya Jumuiya ya ngazi ya wilaya
2. Kupokea na kupitia taarifa ya kamati ya utendaji ya Jumuiya katika wilaya
3. Kubuni, kufanya tathmini na kutoa maelekezo juu ya mipango ya kuimarisha Jumuiya katka wilaya.
4. Kuwapigia kura za maoni wagombea Vijana na viti maalum kwa nafasi ya wabunge na wawakililshi kutoka wilaya hiyo.

Wakati wa uchaguzi wa Jumuiya Mkutano Mkuu wa wilaya utakuwa na wajibu ufuatao:-

1. Kumchagua Mwenyekiti wa Jumuiya wa wilaya
2. Kumchagua Katibu wa Jumuiya wa Wilaya
3. Kuchaguwa wajumbe kumi (10) wa kamati ya utendaji ya Jumuiya ya wilaya
4. Kumchagua Mjumbe mmoja (1) kwa upande wa Tanzania Bara kuwakilisha Jumuiya katika Mkutano Mkuu wa Taifa wa Jumuiya na wajumbe kumi (10) kwa upande wa Zanzibar.
5. Kuthibitisdha wakuu wa Idara za Jumuiya wa wilaya walioteuliwa na Mwenyekiti wa wilaya.

5.6 Kamati ya utendaji ya Jumuiya ya wilaya

Kutakuwa na kamati ya utendaji ya Jumuiya ya wilaya itakayokuwa inakutana mara moja kila mwezi isipokuwa kwa dharura.

5.7 Wajumbe wa kamati ya utendaji wa Jumuiya ya wilaya watakuwa ni:-

1. Mwenyekiti wa Jumuiya wa wilaya
2. Katibu wa Jumuiya wa wilaya
3. Mjumbe wa Mkutano Mkuu Taifa anayewakillisha wilaya husika
4. Mkuu wa Idarawa uchumi, fedha na rasilimali
5. Mkuu wa Idara ya Mipango, mawasiliano na Haki za Binadamu
6. Mkuu wa Idara ya Uhamasishaji, mafunzo ya utafiti
7. Mkuu wa Idara ya Utamaduni, Michezo na mahusiano

5.8 Kazi za Kamati ya Utendaji ya wilaya ya Jumuiya

1. Kuandaa agenda za Mkutano Mkuu wa wilaya wa Jumuiya
2. Kuidhinisha bajeti ya Jumuiya katika ngazi ya wilaya
3. Kusimamia shughuli za kila siku za Jumuiya katika wilaya
4. Kuhakikisha muda wote kunakuwa na mawasiliano baina ya wilaya na ngazi za chini ya wilaya na ngazi ya Taifa
5. Kuwandaa na kuwasilisha taarifa za mapato na matumizi ya Jumuiya katika wilaya na kuwasilisha taarifa zake katika Mkutano Mkuu wa Jumuiya wa wilaya.
6. Kutekeleza maagizo ya Mkutano Mkuu wa Jumuiya wa wilaya pamoja na maagizo yanayotolewa na viongozi wa Chama ngazi ya wilaya na Taifa.
7. Kuanzisha na kuendeleza miradi ya uzalishaji mali
8. Kuwachukulia hatua za kinidhamu viongozi wa Jumuiya ngazi ya wilaya na kusikiliza rufaa kutoka kwa viongozi na wanachama waliochukuliwa hatua na vikao vya chini.

5.9 Kazi za viongozi wakuu wa Jumuiya katika wilaya atakuwa na majukmu yafuatayo:-

Kutakuwa na Viongozi wakuu wa jumuiya wafuatao katika Wilaya

1. Mwenyekiti wa jumuiya katika Wilaya
2. Katibu wa jumuiya wa wilaya
3. Wakuu wa idara za jumuiya ya wilaya

5.10 Mwenyekiti wa jumuiya ya Vijana katika wilaya atakuwa na majukumu yafuatayo:-

1. Ndiye atakayekuwa kiongozi Mkuu wa Jumuiya katika wilaya na atakuwa msemaji Mkuu wa Jumuiya katika wilaya
2. Ataongoza vikao vya Mkutano Mkuu na kamati ya utendaji ya Jumuiya katika wilaya
3. Atakuwa na kura ya uamuzi endapo katika kikao anachokiongoza kura za wajumbe zitafungana
4. Atawakilisha jumuiya katika ngazi za kisiasa na jamii katika wilaya
5. Atajega uhusiano mzuri na viongozi wa jumuiya nyingine za chama katika wilaya
6. Akishauriana na Katibu wa jumuiya wa wilaya atateua wakuu wa Idara na kupeleka majina yao katika Mkutano Mkuu wa jumuiya wa wilaya kwa uthibitisho

5.11 Katibu wa Vijana atakuwa na kazi zifuatazo:-

* 1. Atakuwa Katibu wa Mkutabo Mkuu wa Jumuiya na Kamati ya utendaji ya jumuiya katika wilaya
  2. Atakuwa mtendaji mkuu na muwajibikaji wa shughuli zote za jumuiya katika wilaya
  3. Atatenda kazi kwa mashirikiano ya karibu na mwenyekiti wa jumuiya wilaya
  4. Atatayarisha na kutunza takwimu zote zinazohusu idadi ya wanachama wa jumuiya katika wilaya
  5. Atafanya kazi nyingine yoyote atakayopewa na mwenyekiti na katibu wa wilaya wa chama.

5.12 Wakuu wa Idara za Jumuiya ngazi ya wilaya watakuwa na kazi zifuatazo:-

Wakuu wote wa idara za Jumuiya katika wilaya watakuwa na majukumu sawa sawa na yale waliyonayo wakurugenzi wa Taifa zinazofanana na kitengo chake kama zilivyopitishwa na Baraza la Vijana la Jumuiya ngazi ya Taifa.

SEHEMU YA SITA

6.1 NGAZI YA TAIFA

Eneo la ngazi ya taifa ni eneo lote la mipaka ya nchi. Kwa maana ya eneo lolote la mipaka ya Jamhuri ya Muungano wa Tanzania kwa pamoja ndio inaunda ngazi ya taifa isipokuwa ifahamike kwamba ngazi ya taifa ya Uongozi wa Jumuiya itaambatana na ngazi ya Taifa ya Uongozi wa Chama.

6.2 Katika ngazi ya Taifa kutakuwa na Vikao vitatu (3) kama ifuatavyo:-

1. Sekreterieti ya jumuiya ya Vijana wa CUF Taifa
2. Baraza la jumuiya ya CUF Taifa
3. Mkutano mkuu wa jumuiya ya Vijana CUF Taifa

6.3 Sekretarieti ya Vijana ya Taifa

Kutakuwapo na sekretarieti ya jumuiya ya Vijana wa CUF Taifa itakayokuwa ikikutana kila baada ya miezi (2) isipokuwa dharura.

6.4 wajumbe wa Sekretarieti ya Vijana Taifa ni:-

1. Mwenyekiti wa Taifa wa Jumuiya
2. Makamu Mwenyekiti wa Taifa wa Jumuiya
3. Katibu Mtendaji wa Taifa wa Jumuiya
4. Naibu Katibu Mtendaji wa Jumuiya
5. Mkuu wa idara ya mipango na mawasiliano na haki za binadamu wa jumuiya
6. Mkuu wa idara ya uchumi, rasilimali na fedha ya jumuiya
7. Mkuu wa idara ya uhamasishaji, utafiti na mafunzo ya jumuiya
8. Mkuu wa idara wa utamaduni, mahusiano na michezo

6.5 kazi za sekretarieti ya jumuiya ya Vijana wa CUF Taifa

1. Kuandaa ajenda za baraza la jumuiya ya Vijana wa CUF Taifa
2. Kusimamia shughuli za kila siku za jumuiya
3. Kuhakikisha kwamba muda wote kunakuwa na mawasiliano baina ya taifa na ngazi za chini
4. Kusimamia mapato na matumizi ya jumuiya
5. Kutekeleza maagizo ya baraza, mkutano wa jumuiya pamoja na agizo lolote litakalotolewa na ngazi za Chama Taifa
6. Kupendekeza kwa baraza marekebisho yoyote ya kanuni za jumuiya kwa hatua ya kufikisha mapendekezo hayo kwa baraza kuu la uongozi la taifa la cuf kwa uamuzi wa mwisho
7. Kuanzisha na kuendeleza miradi ya jumuiya

6.6 Baraza la Jumuiya la Vijana wa CUF taifa

Kutakuwa na baaraza la jumuiya ya Vijana wa CUF taifa litakalokuwa likikutana kila baada ya miezi sita (6) isipokuwa dharura

6.7 wajumbe wa baraza kuu la jumuiya ya Vijana wa taifa watakuwa ni:-

1. Mwenyekiti wa jumuiya CUF Taifa
2. Makamo Mwenyekiti wa jumuiya ya Vijana CUF Taifa
3. Katibu Mtendaji wa Jumuiya ya Vijana wa CUF Taifa
4. Naibu Katibu Mtendaji wa jumuiya ya Vijana wa CUF Taifa
5. Wakuu wa idara wanane (8), wa nne (4) kutoka Tanzania Bara na wa nne (4) kutoka Zanzibar
6. Wajumbe ishirini na nane (28) waliochaguliwa na mkutano mkuu wa jumuiya ya Vijana wa CUf Taifa miongoni mwao kumi na sita (16) toka Tanzania Bara na kumi na mbili (12) kutoka Zanzibar.
7. Wajumbe wa nne (4) watakaoteuliwa na Mwenyekiti wa jumuiya wa Vijana wa CUF Taifa miongoni mwao mmoja (1) atatoka Zanzibar.

6.8 Kazi za Baraza la Jumuiya wa Vijana wa CUF Taifa

1. Kuandaa ajenda za mkutano mkuu wa jumuiya ya Vijana wa CUF Taifa pamoja na kuitisha Mkutano huo.
2. Kupokea taarifa mbali mbali za jumuiya kutoka sekretarieti ya jumuiya ya Vijana wa CUF taifa
3. Kujadili na kutolea maamuzi migogoro itakayotokea ndani ya jumuiya ya Vijana wa CUF taifa
4. Kutoa miongozo na maelekezo ya kisasa kwa ngazi za chini katika kuhakikisha utekelezajji bora wa malengo ya jumuiya ya Vijana wa CUF Taifa
5. Kuanzisha, kutafuta au kuongeza Idara ya Jumuiya pamoja na kuziunganisha au kuzitenganisha kwa madhumuni ya kuleta ufanisi
6. Kupeleka, kupokea na kujadili taarifa za kiutendaji kutoka Taifa kwenda ngazi za chini
7. Kusimamia mafunzo ya siasa, uongozi na utendaji wa Viongozi wote wa Jumuiya
8. Kusimamia na kufwatilia utendaji wa kazi za wakuu wa idara wa Jumuiya katika ngazi ya Taifa
9. Kuidhinisha Bajeti za Idara

Wakati wa Uchaguzi wa Jumuiya ya Vijana, Baraza la Vijana litakuwa na wajibu ufuatao:-

1. Kuthibitisha uteuzi wa Wakuu wa idara za Jumuiya
2. Kuwapigia kura za maoni wagombea Ubunge/Uwakilishi Vijana Viti Maalum
3. Kupitisha mapendekezo ya majina ya wagombea nafasi za Vijana wa Baraza kuu la Uongozi kwa Taifa, kutoka Tanzania Bara na Zanzibar, watakaopigiwa kura na Mkutano Mkuu wa Taifa wa Chama kwa maelezo ya katiba au kanuni za Chama
4. Kupitisha majina ya wagombea wa nafasi mbali mbali za Jumuiya ya Vijana CUF Taifa

**SEHEMU YA SABA**

**7.1 Mkutano mkuu wa jumuiya wa CUF Taifa**

Kutakua na Mkutano mkuu wa jumuiya wa CUF Taifa utakaokutana kwa vikao vya kawaida mara moja katika kipindi cha miaka miwili (2) isipokua dharura.

Isipokuwa kama imeelezwa vinginivyo katika katiba ya Chama au kanuni hii, Mkutano mkuu wa jumuiya wa CUF Taifa ndio chombo kikuu cha jumuiya chenye maamuzi ya mwisho ya shughuli zote za jumuiya

**7.2 Mkutano mkuu wa jumuiya ya vijana wa CUF Taifa utakua na wajumbe wafuatao:-**

(a) Mwenyekiti wa Taifa wa Jumuiya

(b) Makamo Mwenyekiti wa Taifa wa Jumuiya

(c) Katibu Mtendaji wa Taifa wa Jumuiya

(d) Naibu Katibu Mtendaji wa Taifa wa Jumuiya

(e) Mkuu wa idara ya uchumi,Rasilimali na Fedha ya Jumuiya

(f) Mkuu wa idara ya mipango,mawasiliano na haki za Binaadam wa Jumuiya

(g) Mkuu wa idara wa Utamaduni,mahusiano na michezo.

(h) Mkuu wa idara ya Uhamasishaji,utafiti na Mafunzo ya Jumuiya

(i) wajumbe wa Baraza la jumuiya ya vijana CUF Taifa

(j) mjumbe mmoja kutoka katika kila wilaya za Tanzania bara aliechaguliwa katika mkutano mkuu wa jumuiya ya vijana wilaya

(k) wajumbe kumi(10) kutoka katika kila wilaya za Zanzibar waliochaguliwa na mkutano mkuu wa jumuiya ya vijana wa wilaya.

(l) wajumbe sita watakaoteuliwa na Mwenyekiti miongoni mwao wawili (2) kutoka Zanzibar na wane(4) kutoka Tanzania bara.

(m) wenyeviti wa halmashauri,manispaa za jiji ambao ni vijana wanaotokana na chama cha CUF.

(n) Wabunge na wajumbe wa Baraza la Wawakilishi ambao ni vijana wanaotokana na chama cha CUF.

(o) wajumbe wa Baraza kuu la uongozi la Taifa la CUF ambao ni vijana

(p) Mwenyekiti na Katibu wa wilaya za Jumuiya ya Vijana wa CUF

**7.3 Kazi ya Mkutano mkuu waJumuiya ya Vijana CUF Taifa**

(a) Kupokea ,kujadili na kupitisha taarifa ya utekelezaji wa kazi za jumuiya

(b) Kupokea na kujadili taarifa za mapato na matumizi za jumuiya

(c) Kuwachukulia hatua za kinidhamu viongozi wa jumuiya ngazi ya taifa

(d) Kubuni, kufanya tathmini na kutoa maelekezo ya mipango ya kuimarisha jumuiya

(e) Kutengua uamuzi wowote uliotolewa na kikao chochote cha chini ikiwa ipo haja ya kufanya hivyo. Wakati wa uchaguzi wa jumuiya mkutano mkuu taifa utakuwa na wajibu ufuatao:-

(f) Kumchagua mwenyekiti wa vijana CUF Taifa

(g) Kumchagua M/Mwenyekitiwa jumuiya ya vijana CUF Taifa

(h) Kuwachagua wajumbe ishirini na nane (28) wa baraza la jumuiya ya vijana wa CUF Taifa, miongoni mwao kumi na sita (16) watatoka Tanzania Bara na wajumbe kumi na mbili (12) watatoka Zanzibar.

(i) Kuchagua vijana asilimia thelathini (30%) kutoka jumuiya kuingia mkutano mkuu wa Chama Taifa

**SEHEMU YA NANE**

**8.0 UPATIKANAJI NA KAZI ZA VIONGOZI WAKUU WA KITAIFA WA**

**JUMUIYA YA VIJANA WA CUF**

**8.1** Upatikanaji wa Viongozi wa Jumuiya ya Vijana wa CUF Taifa

Endapo Mwenyekiti atatoka Tanzania Bara, Katibu Mtendaji atatoka Zanzibar. Upande atakaotoka Mwenyekiti ndio pia atatoka Naibu Katibu Mtendaji na upande atakaotoka Katibu Mtendaji ndio pia atatoka Makamu Mwenyekiti wa Jumuiya ya Vijana wa CUF Taifa.

**8.2** **KAZI ZA VIONGOZI KWA NGAZI YA TAIFA**

**Mwenyekiti wa Jumuiya ya Vijana wa CUF Taifa**

Mwenyekiti wa Jumuiya ya Vijana wa CUF Taifa atachaguliwa na Mkutano Mkuu wa Vijana na atafanya kazi zifuatazo:-

1. Atakua ndiye Kiongozi Mkuu wa shughuli za Jumuiya ya Vijana wa CUF
2. Atakuwa ndiye msemaji Mkuu wa Jumuiya ya Vijana kwa mujibu wa kanuni hii
3. Ataongoza vikao vya Sekretariati, Baraza na Mkutano Mkuu wa Jumuiya ya Vijana wa CUF Taifa.
4. Atakuwa na kura ya Uamuzi endapo katika Kikao anachokiongoza kura za wajumbe zitafungamana.
5. Atateuwa Wakuu wa Idara baada ya kushauriana na Makamu Mwenyekiti na Katibu Mtendaji na kufikisha uteuzi huo katika Baraza kwa kuthibitisha
6. Atateuwa wanachama sita (6), wane (4) kutoka Tanzania Bara na wawili (2) kutoka Zanzibar kuwa wajumbe wa Mkutano Mkuu wa Jumuiya ya Vijana wa CUF Taifa kwa kushauriana na Makamo Mwenyekiti.
7. Atateuwa wanachama wane (4), watatu (3) watatoka Tanzania Bara na mmoja (1) atatoka Zanzibar kuwa wajumbe wa Baraza la Jumuiya la Vijana wa CUF Taifa baada ya kushauriana na Makamu Mwenyekiti na Katibu Mtendaji.
8. Atafanya kazi nyingine zozote atakazopewa na Mkutano Mkuu , Baraza la Jumuiya ya Vijana wa CUF Taifa, Baraza Kuu la Uongozi Taifa la Chama na Viongozi wakuu wa Chama.
9. Atakua Mjumbe wa Baraza kuu la Uongozi la Taifa akiwakilisha Jumuiya ya Vijana CUF Taifa.

**8.3 Makamo Mwenyekiti wa Jumuiya ya Vijana CUF Taifa**

**Kutakuwa na Makamo Mwenyekiti wa Jumuiya ya Vijana CUF Taifa ambae atachaguliwa na Mkutano Mkuu wa Jumuiya ya Vijana wa CUF Taifa na atakuwa na majukumu yafuatayo:-**

1. Atafanya kazi zote za Mwenyekiti ikiwa ni pamoja na kukaimu madaraka yake pale Mwenyekiti, atakapo kuwa hayupo kwa dharura yoyote ile hadi hapo atakaporejea na kupatikana Mwenyekiti mwengine.
2. Ataongoza vikao vya Sekretariati, Baraza na Mkutano Mkuu wa Jumuiya ya Vijana CUF Taifa iwapo Mwenyekiti hatokuwepo.
3. Atakua msaidizi na Mshauri wa Jumuiya ya Vijana CUF Taifa
4. Atafanya kazi nyengine zozote atakazopewa na Mkutano Mkuu, Baraza la Jumuiya ya Vijana wa CUF Taifa, Baraza Kuu la Uongozi la Taifa la Chama na Viongozi wakuu wa Chama.
5. Atakuwa mjumbe wa Mkutano Mkuu wa Chama akiwakilisha Jumuiya ya Vijana ya CUF Taifa.

**8.4 Katibu Mtendaji wa Jumuiya ya Vijana CUF Taifa**

Kutakuwa naKatibu Mtendaji wa Jumuiya ya Vijana wa CUF Taifa ambae atateuliwa na Mwenyekiti wa Chama cha CUF Taifa na kuthibitishwa na Baraza Kuu la Uongozi la Taifa na atakuwa na wajibu ufuatao:-

1. Atakuwa ndiye Mtendaji Mkuu wa shughuli zote za Jumuiya ya Vijana wa CUF
2. Atakuwa Mwajibikaji Mkuu wa mambo yote ya Fedha na Rasilimali za Jumuiya ya Vijana wa CUF Taifa katika ngazi ya Taifa.
3. Atafanya kazi kwa ushirikiano wa karibu na Mwenyekiti na Makamo Mwenyekiti wa Jumuiya ya Vijana wa CUF Taifa
4. Atajenga mahusiano mema na zingine za Vijana za ndani nanje ya nchi.
5. Atafanya kazi zozote atakazopewa na Mkutano Mkuu wa Vijana na Baraza la Jumuiya ya Vijana wa CUF Taifa na pia atafanya kazi yoyote atakayopewa na Viongozi Wakuu wa Chama.
6. Atakuwa Katibu wa Vikao vya Sekretariati, Baraza la Jumuiya ya Vijana wa CUF Taifa na Mkutano Mkuu wa Baraza wa Jumuiya ya Vijana wa CUF Taifa.
7. Atakuwa mjumbe wa Kamati ya Utendaji ya Chama ya Taifa na Baraza Kuu la Uongozi la Taifa la Chama akiwakilisha Jumuiya ya Vijana wa CUF Taifa.

**8.5 Naibu Katibu Mtendaji wa Jumuiya ya Vijana CUF Taifa**

Kutakuwa na Naibu Katibu Mtendaji wa Jumuiya ya Vijana wa CUF Taifa ambae atateuliwa na Mwenyekiti wa Chama cha CUF Taifa na kuthibitishwa na Baraza Kuu la Uongozi la Taifa na atakuwa na wajibu ufuatao:-

1. Atakuwa msaidizi Mkuu wa Katibu Mtendaji wa Jumuiya ya Vijana wa CUF Taifa
2. Atakuwa Katibu wa KIkao cha Sekretariati ya Jumuiya ya Vijana wa CUF Taifa
3. Atakaimu nafasi ya Katibu Mtendaji pale Katibu Mtendaji atakapokuwa hayupo
4. Ataongoza Kikao cha Sekretariati iwapo Katibu atashindwa kuhudhuria katika kikao hicho.
5. Atakuwa Mjumbe wa Kamati ya Utendaji ya Taifa ya Chama akiwakilisha Jumuiya ya Vijana wa CUF Taifa.

**8.6 WAKUU WA IDARA**

Kutakuwa na Wakuu wa Idara nane (8) wane (4) watatoka Zanzibar na wane (4) watatoka Tanzania Bara katika Idara zifuatazo

1. Uchumi, Fedha na Rasilimali
2. Mipango, Mawasiliano na Haki za Binaadam
3. Uhamasishaji, Mafunzo na Utafiti
4. Utamaduni, Michezo na Mahusiano

Wakuu wa Idara watateuliwa na Mwenyekiti wa Jumuiya wa Vijana wa CUF Taifa kwa kushauriana na Makamu Mwenyekiti na Katibu Mtendaji na kuthibitishwa na Baraza la Vijana wa CUF Taifa.

**8.7 Kusimamishwa Uongozi kwa Viongozi Wakuu wa Jumuiya, Baraza la Jumuiya ya Vijana wa CUF Taifa linaweza kusimamisha Uongozi wa Viongozi Wakuu wa Jumuiya ya Vijana wa CUF Taifa wafuatao:-**

(a) Mwenyekiti wa Jumuiya ya Vijana wa CUF Taifa

(b) Makamu wa Mwenyekiti wa Jumuiya ya Vijana wa CUF Taifa

(c) Pia Baraza la Jumuiya ya Vijana wa CUF Taifa linaweza kupendekeza kwa Baraza Kuu la Uongozi la Taifa kusimamishwa uongozi kwa Katibu Mtendaji au Naibu Katibu Mtendaji wa Jumuiya ya Vijana wa CUF Taifa.

Baraza Kuu la Uongozi la Taifa la Chama ndio litakalokuwa na uwezo la kumsimamisha Uongozi Katibu Mtendaji au Naibu Katibu Mtendaji wa Jumuiya ya Vijana wa CUF Taifa.

**8.8 Kuachishwa au kufukuzwa Viongozi Wakuu wa Jumuiya ya Vijana wa CUF Taifa**

(a) Suala la Kiongozi yeyote aliyesimamishwa Uongozi wa Baraza la Jumuiya ya Vijana wa CUF Taifa ni lazima lipelekwe ndani ya Mkutano Mkuu wa Jumuiya ya Vijana CUF Taifa na iwe si Zaidi ya miezi sita (6) tokea siku aliposimamishwa na taarifa kamili ikieleza sababu za kuchukuliwa hatua hizo iwasilishwe katika kikao hicho.

(b) Ni lazima Kiongozi aliyesimamishwa Uongozi ya kupewa nafasi ya kujitetea mbele ya wajumbe wa Mkutano Mkuu wa Jumuiya ya Vijana wa CUF Taifa ili aweze kujibu tuhuma zinazomkabili, isipokuwa atakapo ikataa mwenyewe haki hiyo.

(c) Isipokuwa kwa Katibu Mtendaji na Naibu Katibu Mtendaji wa Jumuiya ya Vijana wa CUF Taifa ambao masuala yao kwa kanuni hii yatakuwa yanashughulikiwa na Baraza Kuu la Uongozi Taifa la Chama.

Endapo Baraza Kuu la Uongozi Taifa la Chama litamvua madaraka Naibu Katibu wa Jumuiya ya Vijana, Mwenyekiti wa chama atalazimika kumteua Kaimu Naibu Katibu wa Jumuiya ya Vijana, Mwenyekiti wa Chama atalazimika kumteua Kaimu Naibu Katibu Mkuu wa Jumuiya hadi hapo atakapothibitishwa na Baraza Kuu la Uongozi la Taifa.

Mkutano Mkuu wa Taifa wa Vijana ndio pekee wenye uwezo wa kumuachisha au kumfukuza Uongozi Mwenyekiti au Makamu Mwenyekiti wa Jumuiya ya Vijana.

Endapo Viongozi wakuu wa Vijana wataachishwa au kufukuzwa Uongozi, Uchaguzi wa kujaza nafasi iliyoachwa wazi kwa kuvuliwa kwao Madaraka utaitishwa katika kipindi kisichozidi miezi sita tokea tarehe ya kuvuliwa kwao madaraka.

**8.9 Taratibu za Uchaguzi wa Jumuiya**

Utaratibu wa Jumuiya ya kuwapata Viongozi wake mbali mbali kuanzia chini mpaka juu na kwa nafasi yoyote utafuata utaratibu wote kama unavyoainishwa kwa mujibu wakanuni za chama, kitakachobadilika ni usimamizi badala ya kusimamiwa na chama utasimamiwa na wana Jumuiya wenyewe, isipokuwa katika kuwapata Viongozi wa Kitaifa, ikibidi Mkutano Mkuu wa Vijana wa Taifa utaweza kusimamiwa na Chama Taifa

**8.10 Tafsiri**

Kwa kuwa mamlaka ya kutunga na kupitisha kanuni hizo yamewekwa chini ya Baraza Kuu la Uongozi la Taifa la CUF kwa mujibu wa Katiba ya CUF, hivyo basi popote pale ambapo Kanuni hizi za Jumuiya ya Vijana wa CUF zitakuwa zinapingana na Katiba ya CUF, Basi Katiba ya CUF ndiyo itakayokuwa na nguvu.